**Piirilinna detailplaneeringu vastuvõtmine ja avalikule väljapanekule suunamine**

Mulgi Vallavolikogu algatas 29.08.2023 otsusega nr 135 detailplaneeringu Kõvakülas Piirilinna (katastritunnus 60002:003:0055) kinnistul. Detailplaneeringu eesmärk on kaubandushoone ja seda teenindavate infrastruktuuride rajamine ning kinnistu sihtotstarbe muutmine. Planeeringuala suurus on ligikaudu 11 592 m2. Piirilinna katastriüksuse sihtostarve on maatulundusmaa. Detailplaneering on üldplaneeringut muutev.

Planeerimisseadusest tulenevalt on Lemma OÜ koostanud keskkonnamõju strateegilise hindamise eelhinnangu. Detailplaneeringu on koostanud Tartu Arhitektuuribüroo OÜ . Piirilinna kinnistule soovitakse rajada 1-korruseline ca 1400 m² brutopinnaga kaubandushoone koos parklaga ning juurdepääsuteedega kaupluse hoonele.

Detailplaneeringuga on määratud krundi hoonestusala joonisel sinisega näidatud ala, mille piires võib rajada ehitusõigusega määratud hoone. Täpne hoone asukoht ja sõiduautode parkimiskohtade arv täpsustatakse hoone projekteerimise käigus vastavalt standardile.  
Juurdepääs planeeringualale on kavandatud riigiteelt 54 Karksi-Nuia – Lilli tee. Jalakäijate tee on planeeritud riigitee äärde planeeringuala poolsele küljele Metalli kinnistuni.

Kaubandushoone katusekatte materjaliks võib olla plekk, kivi või rullmaterjal. Välisviimistluseks on lubatud kasutada kivi, plekk, klaas, puit või fassaadiplaat. Katusekatte materjal ja välisviimistlusmaterjalid täpsustatakse hoone projekteerimise käigus. Projekteerimisel tuleb arvestada, et hoonestus peab sobima naabruses olevate hoonetega.

Detailplaneeringu eelnõu avalik väljapanek toimus **08. märtsist 2024. a kuni 06. aprillini 2024.** Ettepanekute avalik arutelu toimus 24.04.2024.

Detailplaneering on saadetud kooskõlastusringile. Käesolevaks ajaks on kooskõlastuse andnud Transpordiamet, Keskkonnaamet, Põllumajandus- ja Toiduamet. Päästeamet on kooskõlastamisel teinud märkused, mis planeerija poolt lahendatakse.

Puudu on Maa-ameti kooskõlastus ja arvamus Regionaal- ja Põllumajandusametilt. Viimasega on telefonitsi konsulteeritud ja nende hinnangul on võimalik detailplaneering vastu võtta ja avalikule väljapanekule suunata. Avaliku väljapaneku ajaks on **22. juuli kuni 22. august.** Kui selle aja jooksul esitatakse ettepanekuid/vastuväiteid toimub avalik arutelu 45 päeva jooksul pärast avalikku väljapanekut.

Peale seda saab detailplaneeringu saata Regionaal- ja Põllumajandusministeeriumile heakskiitmiseks.